Teroristi nemaju vjeru (6/10/01) - 2001-10-07
Čime god da je motiviran izvršitelj samoubilačkog bombaškog napada pri oduzimanju vlastitog života i života drugih – to, zaista, ne mo
Većina ljudi u svijetu osudila je teroriste koji su odgovorni za samoubilačke napade u kojima su ubijene tisuće ljudi u Svjetskom trgovinskom centru i u Pentagonu. Afganistanski talibani nastavljaju pružati sklonište terorističkim čelnicima, Osami bin Ladenu i njegovoj terorističkoj mreži Al-Qaida. Talibani tvrde da su izvršitelji samoubilačkih bombaških napada to činili u ime muslimanske vjere. Neki su ljudi iznosili slične tvrdnje u vezi sa samoubilačkim bombaškim napadima u kojima su ginuli muškarci, žene i djeca u, primjerice, Izraelu. No, turski je ministar vanjskih poslova Ismail Cem istaknuo da “teroristi nemaju vjeru”. Gospodin Cem je rekao da je “potpuna besmislica” govoriti o “islamskom terorizmu, židovskom terorizmu, ili kršćanskim teroristima.” Čime god da je motiviran izvršitelj samoubilačkog bombaškog napada pri oduzimanju vlastitog života i života drugih – to, zaista, ne može biti islam. Osim u slučaju da ih je netko naučio izopačenom obliku vjere. Kako su brojni teolozi isticali, islam ne dopušta samoubojstvo. Isto se može reći i za kršćanstvo, judaizam i za gotovo sve ostale religije. U slučaju islama – prema riječima profesora sveučilišta Princeton, Bernarda Lewisa – na samoubojstvo se gleda kao na “smrtni grijeh koji podrazumijeva vječnu kaznu”. Profesor Lewis dalje ističe da, čak i u ratu, islam zabranjuje nanošenje zla onima koji se ne bore, te ženama i djeci. To se, dakako, još strože provodi u vrijeme mira. Prema riječima predsjednika Georgea W. Busha, civilizirani svijet je u ratu sa zlim ljudima “koji su iznevjerili vlastitu vjeru, pokušavajući – ustvari – izvršiti otmicu samoga islama.” Čelnici tih terorista – rekao je gospodin Bush – “sami su sebe proglasili vodjama. Oni mrze američku slobodu, našu slobodu vjere, slobodu govora, slobodu glasanja, okupljanja i prava na neslaganje s drugima.” No, kako je predsjednik Bush naglasio, Sjedinjene Države i njene saveznice ne mogu biti zavarane terorističkim “pretvaranjem da su pobožni. Vidjeli smo mi i ranije takve kao što su oni. Oni su nasljednici svih zločinačkih ideologija 20. stoljeća. Time što žrtvuju ljudski život da bi udovoljili svojim radikalnim pogledima – odricanju od svake vrijednosti, izuzev volje za moći – oni slijede put fašizma, nacizma i totalitarizma. Oni će taj put slijediti do kraja, tamo gdje i završava – u neobilježenoj povijesnoj grobnici odbačenih laži.”